**din blidul meu cu ofrande**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

frământat pe roata inimii

o aud uneori pe bunica

în durerile facerii de părinți

strigătul ei se împletește cu moartea

și atunci lingura din lemn de Cruce

toacă se face

în clopotnița sufletului

în ulceaua ciobită de tristețe

setea mea de adevăr

icoană îmi face bunicul

cosește mereu timpul

de pe obrajii tatălui încă nenăscut

uneori prin lutul din sânge

aud galopand caii voievozilor

și săbiile scrâșnind a plânset de țară

a urlet de neam

din lutăria mea mică

mică cât un mormânt

Olarule

vei voi Tu cândva

să mă refaci Român?